Arjel u l-għedewwa tagħha Ħażin għalik, Arjel , Arjel, il-belt fejn David waqqaf il-kamp! Żidu sena fuq sena, ħa jgħaddu l-festi fid-dawra tagħhom. Jien ngħakkes lil Arjel, u jkun hemm ilmenti u krib. Int tkun għalija bħal Arjel. U nwaqqaf il-kamp kontrik madwarek, indawrek bit-torrijiet, u nħaffer madwarek trunċiera, u ntella' għodod tal-gwerra kontrik. Nixħtek mal-art, u mill-art titkellem, u kliemek joħroġ minn ġot-trab; u leħnek jitla' mill-art bħal ta' xi ruħ, u kliemek tpespes minn ġewwa t-trab. Il-kotra tal-għedewwa tiegħek ikunu bħal għabra fina, u bħal karfa mtajra l-kotra tal-qawwijin. Jiġri ħin bla waqt, li l-Mulej tal-eżerċti jżurek bir-ragħad, theżżiż u ħsejjes kbar, b'riefnu u tempesta, u ilsna ta' nar qerried. Tkun bħal ħolma , dehra billejl, il-kotra kollha tal-ġnus jaħbtu għal Arjel, dawk li jaħbtu għaliha, u għal torrijietha u jrossu fuqha. U bħal meta wieħed imġewwaħ joħlom li qiegħed jiekol, u jistenbaħ u jsib ħalqu b'xejn; u bħal meta wieħed għatxan joħlom li qiegħed jixrob, jistenbaħ mifni u bi griżmejh niexfa; hekk jiġrilha l-kotra kollha tal-ġnus li jaħbtu għall-muntanja ta' Sijon. L-għama u l-wiċċ b'ieħor ta' Iżrael Stagħġbu u bliehu! Agħlqu għajnejkom, u ibqgħu għomja; iskru, mhux bl-inbid, tbandlu, mhux bix-xorb qawwi! Għax il-Mulej xeħet fikom spirtu ta' ngħas qawwi, għalqilkom għajnejkom - il-profeti; u għattielkom raskom - il-viżjunarji. Għalikom kull viżjoni ta' dan kollu tkun bħal kliem ta' ktieb issiġillat, li jagħtuh lil xi ħadd li jaf jaqra u jgħidulu: "Aqra dan", u hu jwieġeb: "Ma nistax għax issiġillat." Imbagħad jagħtuh lil min ma jafx jaqra u jgħidulu: "Aqra dan", u jwieġeb: "Ma nafx naqra." Dan jgħid Sidi: "Dal-poplu resaq ħdejja b'fommu, u b'xufftejh biex iqimni, imma qalbhom 'il bogħod minni, u l-biża' li għandhom minni mhux ħlief preċett mgħallem lilhom mill-bnedmin. Għalhekk, arani, se nerġa' nagħmel l-għeġubijiet ma' dan il-poplu, għeġubijiet mill-aktar kbar, u jintemm l-għerf tal-għorrief tiegħu, u jgħib id-dehen tad-dehnin tiegħu." Ħażin għal dawk li jaħbu fil-fond fehmithom lill-Mulej, li għemilhom jinsab fid-dlam, u jgħidu: "Min se jarana? Min se jagħrafna?" X'ħażen magħkom! Jaqaw il-fuħħari jitqies bħat-tafal, biex ix-xogħol jgħid fuq min għamlu: "Mhux hu għamilni!" u l-fuħħar jgħid fuq il-fuħħari: "Ma jifhimx!"? Il-fidwa ta' Iżrael Mhux tassew li minn hawn u ftit ieħor, jerġa' jsir bħal ġnien il-Libanu, u l-ġnien jitqies bħall-masġar? U dakinhar it-torox jisimgħu kliem il-ktieb; u, meħlusin mis-swied u d-dlam, għajnejn l-għomja jaraw; u l-imsejknin jifirħu fil-Mulej, u l-fqajrin fost il-bnedmin jaqbżu bil-ferħ bil-Qaddis ta' Iżrael. Għax it-tirann għab, u l-insolenti ntemm, u tqaċċtu dawk kollha li jfittxu d-dnewwa; li jwaqqgħu l-ħtija fuq ħaddieħor, u jonsbu n-nassa lill-imħallef fil-bieb, u jwarrbu l-ġust għal kull xejn. Għalhekk dan jgħid il-Mulej; hu li feda lil Abraham , lid-dar ta' Ġakobb: "Ma jistħix aktar Ġakobb, u wiċċu aktar ma jisfarx. Għax meta jara lil uliedu, l-opra ta' jdejja f'nofsu, iqaddsu ismi; iqaddsu l-qaddis ta' Ġakobb, u jibżgħu minn Alla ta' Iżrael. U dawk li jiżbaljaw f'ruħhom, jiksbu d-dehen, u dawk li jgemgmu, jiksbu t-tagħlim."